Diari Oficial de la Generalitat Valenciana


Sumari del DOGV 9964, del 24-10-2024 (2024/11724)

RESOLUCIÓ de 18 d'octubre de 2024, per la qual s'aprova la relació de personal objecte de subrogació després de l'extinció del contracte de gestió de servei públic per concessió del Departament de Salut de Dénia.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9964

Data del DOGV
:   24-10-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/11263

CVE
:   ZVUA-V-6558-37430

Data del document
:   18-10-2024

Organisme emissor
:   Conselleria de Sanitat

Tipus de document
:   Resolució

El Decret 14/2024, de 23 de gener, del Consell, de regulació en matèria de personal dels efectes de l'extinció del contracte de gestió de servei públic per concessió del Departament de Salut de Dénia, preveu en l'article 2.1 que el dia 1 de febrer de 2024, la Generalitat, a través de la conselleria amb competències en matèria de sanitat, se subrogarà en la condició d'ocupador que ocupava l'empresa concessionària Marina Salud, SA, en els contractes de treball vigents en aquest moment, ja foren temporals o indefinits, subscrits a l'empara de l'Estatut dels Treballadors, per a executar els serveis objecte del contracte, i sempre que complisquen el requisit exigit en l'article 2.2 de l'esmentat decret.

D'acord amb el mateix precepte, s'entendrà també comprés en el personal objecte de subrogació el que, no trobant-se en l'exercici efectiu de les seues activitats i funcions, tinguera dret a la reserva del seu lloc de treball de conformitat amb el Conveni col·lectiu de treball de l'empresa Marina Salud (d'ara en avant, conveni col·lectiu).

La relació de personal objecte de subrogació s'aprovarà mitjançant una resolució de la persona titular de la conselleria amb competències en matèria de sanitat, tal com estableix l'article 2.4 del Decret 14/2024. Aquesta resolució comprendrà igualment al personal amb contracte de treball temporal que estiguera vigent a dia 1 de febrer de 2024.

Després de l'entrada en vigor del Decret 14/2024, ha sigut necessari autoritzar amb caràcter excepcional la continuïtat en la prestació de serveis de determinat personal laboral subrogat, garantint d'aqueixa manera la prestació assistencial en el departament. El personal que compta amb aquesta autorització es recull igualment en la present resolució.

Finalment, la disposició addicional cinquena del Decret 14/2024 preveu que la resolució aprovant la relació de personal objecte de subrogació es dicte en el termini màxim de nou mesos des de l'entrada en vigor del mencionat decret, amb indicació de les dades personals d'identificació i la categoria professional, sense perjudici de la plena eficàcia de la subrogació en data 1 de febrer de 2024.

Per tot això, i en virtut del que es preveu en el Decret 14/2024, de 23 de gener, del Consell, de regulació en matèria de personal dels efectes de l'extinció del contracte de gestió de servei públic per concessió del Departament de Salut de Dénia,

RESOLC

*Primer*

Aprovar la relació de personal laboral amb contracte de treball indefinit vigent l'1 de febrer de 2024, que és objecte de subrogació després de l'extinció del contracte de gestió de servei públic per concessió del Departament de Salut de Dénia, segons el que es preveu en l'article 2.4 del Decret 14/2024. En el cas que la relació laboral s'haja extingit amb posterioritat a la subrogació, aquesta circumstància es recull en l'annex. Aquesta relació de personal laboral indefinit a extingir es recull en l'annex I.

*Segon*

Aprovar la relació de personal laboral subrogat que compta amb autorització excepcional per a la continuïtat en la prestació de serveis. Aquesta relació es recull en l'annex II.

*Tercer*

Aprovar la relació de personal amb contracte de treball temporal vigent l'1 de febrer de 2024, i la vigència del qual continua a la data de la present resolució, d'acord amb el que es preveu en l'article 2.4 del Decret 14/2024. Aquesta relació de personal laboral temporal a extingir es recull en l'annex III.

*Quart*

Ordenar la seua publicació en el *Diari Oficial de la Generalitat Valenciana*.

Contra la present resolució, que posa fi a la via administrativa, s'hi podrà interposar directament, en el termini de dos mesos comptats des de l'endemà de la publicació, una demanda laboral davant el jutjat social corresponent, segons el que es disposa en l'article 69 de la Llei 36/2011, de 10 d'octubre, reguladora de la jurisdicció social, sense perjudici que les persones interessades puguen utilitzar, si és el cas, qualsevol altra via que estimen procedent.

  

València, 18 d'octubre de 2024

Marciano Gómez Gómez

Conseller de Sanitat

Esta disposició conté annexos. Consulteu-ne la versió en PDF.